
	SPECIALIEJI FINANSAVIMO REIKALAVIMAI

	1. Taikomi teisės aktai

	1.1. Teisės aktai, kuriais vadovaujamasi rengiant, teikiant ir vertinant projekto įgyvendinimo, priimant sprendimą dėl projekto finansavimo, sudarant projekto sutartį ir įgyvendinant projektą, finansuojamą pagal 2022–2030 metų ekonomikos transformacijos ir konkurencingumo plėtros programos pažangos priemonės Nr. 05-001-01-11-04 „Įgyvendinti eksporto konkurencingumo augimą skatinančias priemones“ (toliau – Priemonė) veiklos „Lietuvos įmonių eksporto konkurencingumo augimo skatinimas, įgyvendinant tarptautinių partnerysčių plėtros iniciatyvas“ projektų finansavimo sąlygų aprašą (toliau – Aprašas):
1.1.1. Lietuvos Respublikos ekonomikos ir inovacijų ministro valdymo sričių 2026–2028 metų strateginis veiklos planas, patvirtintas Lietuvos Respublikos ekonomikos ir inovacijų ministro 2026 m. sausio 16 d. įsakymu Nr. 4-16 „Dėl Lietuvos Respublikos ekonomikos ir inovacijų ministro valdymo sričių 2026–2028 metų strateginio veiklos plano patvirtinimo“; 
1.1.2. Projektų, finansuojamų valstybės biudžeto lėšomis, administravimo ir finansavimo taisyklės, patvirtintos Lietuvos Respublikos  finansų ministro 2021 m. birželio 28 d. įsakymu Nr. 1K-227 „Dėl Strateginio valdymo metodikos taikymo“; 
1.1.3. 2023 m. gruodžio 13 d. Komisijos reglamentas (ES) Nr. 2023/2831 dėl Sutarties dėl Europos Sąjungos veikimo 107 ir 108 straipsnių taikymo de minimis pagalbai; 
1.1.4. Lietuvos Respublikos smulkiojo ir vidutinio verslo plėtros įstatymas.  
1.2. Apraše vartojamos sąvokos:
1.2.1. Tarptautinių partnerysčių plėtros iniciatyva – pagal šį Aprašą remiama veikla, apimanti grupinį įmonių ir jų produkcijos pristatymą užsienyje vykstančiose tarptautinėse parodose bei grupinį išvykstamųjų arba atvykstamųjų verslo misijų organizavimą.
1.2.2. Grupinis dalyvavimas tarptautinių partnerysčių plėtros iniciatyvoje – projekto veiklų (dalyvavimo tarptautinėje parodoje ar verslo misijoje) įgyvendinimas. 
1.2.3. Išvykstamoji verslo misija – tikslinis delegacijos vizitas į užsienio valstybę, skirtas verslo susitikimų (B2B) organizavimui ir eksporto galimybių plėtrai.
1.2.4. Atvykstamoji verslo misija – tikslinis užsienio įmonių (potencialių partnerių ar klientų) delegacijos vizitas į Lietuvą, skirtas verslo susitikimų (B2B) organizavimui ir bendradarbiavimo bei eksporto galimybių plėtrai.
1.2.5. Aukštųjų ir aukštesniųjų technologijų produktų ir su aukštosiomis technologijomis susijusių paslaugų sektoriai (toliau – APV sektoriai) – sritys, kurių veiklos atitinka šiuos Valstybės duomenų agentūros generalinio direktoriaus įsakymu patvirtintame Ekonominės veiklos rūšių klasifikatoriuje (EVRK 2 red.) nurodytus kodus:
- aukštųjų technologijų: pagrindinių vaistų pramonės gaminių ir farmacinių preparatų gamyba (21); kompiuterinių, elektroninių ir optinių gaminių gamyba (26); orlaivių ir erdvėlaivių bei susijusios įrangos gamyba (30.3);
- aukštesniųjų technologijų: chemikalų ir chemijos produktų gamyba (20); elektros įrangos gamyba (27); niekur kitur nepriskirtų mašinų ir įrangos gamyba (28); variklinių transporto priemonių, priekabų ir puspriekabių gamyba (29); kitų transporto priemonių ir įrangos gamyba (30), išskyrus įvairių tipų laivų statybą (30.1) bei orlaivių ir erdvėlaivių bei susijusios įrangos gamybą (30.3); medicinos ir odontologijos prietaisų, instrumentų ir reikmenų gamyba (32.5);
- su aukštosiomis technologijomis susijusių paslaugų: kino filmų, vaizdo filmų ir televizijos programų gamyba, garso įrašymo ir muzikos įrašų leidybos veikla (59); programų rengimas ir transliavimas (60); telekomunikacijos (61); kompiuterių programavimo, konsultacinė ir susijusi veikla (62); informacinių paslaugų veikla (63); moksliniai tyrimai ir taikomoji veikla (72).
1.2.6. Subsidija – pagal šį Aprašą projekto vykdytojui ir (arba) galutiniam naudos gavėjui skiriama negrąžintina finansinės paramos forma (valstybės biudžeto lėšos) projekto tinkamoms finansuoti išlaidoms apmokėti.
1.2.7. Finansavimo sutartis – sutartis dėl Subsidijos skyrimo pareiškėjo išlaidoms padengti Apraše numatytoms veikloms įgyvendinti.
1.2.8. Galutinis naudos gavėjas – Lietuvos Respublikoje ne trumpiau kaip vienerius metus veikianti, pajamų ir darbuotojų turinti labai maža, maža ar vidutinė įmonė, kuri atitinka šiuos papildomus reikalavimus pagal pasirinktą veiklą:
- dalyvaujant tarptautinėse parodose: įmonės vidutinės metinės pajamos per pastaruosius 24 mėnesius, iki paraiškos pateikimo dienos, yra ne mažesnės kaip 50 tūkst. eurų ir ji vykdo savo pagamintos produkcijos (gaminių ir (ar) paslaugų) eksportą;
- dalyvaujant verslo misijose: įmonės vidutinės metinės pajamos per pastaruosius 24 mėnesius, iki paraiškos pateikimo dienos, yra ne mažesnės kaip 50 tūkst. eurų ir ji vykdo arba yra pasirengusi vykdyti savo pagamintos produkcijos (gaminių ir (ar) paslaugų) eksportą. 
Įmonių, kurios dar nevykdo eksporto, tačiau yra pasirengusios jį vykdyti ir dalyvauti verslo misijoje, eksporto branda vertinama remiantis eksporto patirties ir procesų vertinimo rezultatais. Pagal šiuos rezultatus įmonė, kuri priskiriama „Perspektyvaus“, „Patyrusio“ arba „Lyderio“ eksporto brandos lygiui yra laikoma tinkama dalyvauti verslo misijoje. Vertinimo įrankis pasiekiamas https://eksportodiagnostika.inovacijuagentura.lt/public-attendee
1.2.9. Įmonė – kaip ši sąvoka apibrėžta Smulkiojo ir vidutinio verslo plėtros įstatyme. 
1.2.10. Verslo asociacija – asociacija, kaip ji apibrėžta Lietuvos Respublikos asociacijų įstatyme, kurios veiklos tikslai susiję su atstovavimu verslo interesams.
1.2.11. Pramonės, prekybos ir amatų rūmai – Lietuvos Respublikos prekybos, pramonės ir amatų rūmų įstatymo nustatyta tvarka įsteigti ir veikiantys juridiniai asmenys.
1.2.12. Pareiškėjas –verslo asociacija, Lietuvos Respublikoje veikianti ne trumpiau kaip trejus metus, arba Lietuvos Respublikos prekybos, pramonės ir amatų rūmų įstatymo nustatyta tvarka įsteigti ir veikiantys Prekybos, pramonės ir amatų rūmai. 
1.2.13. Prioritetinės eksporto ir bendradarbiavimo inovacijų srityje rinkos – rinkų sąrašas, patvirtintas Lietuvos Respublikos ekonomikos ir inovacijų ministro 2022 m. lapkričio 17 d. įsakymu Nr. 4-1119 „Dėl Lietuvos Respublikos prioritetinių inovacijų ir eksporto rinkų sąrašo patvirtinimo“. 
1.2.14. Projektas – pareiškėjo parengtas projektas, kuriam įgyvendinti prašoma finansavimo pagal Priemonę, arba projekto vykdytojo projektas, kuriam įgyvendinti gaunamas finansavimas pagal Priemonę.
1.2.15. Projekto įgyvendinimo planas – dokumentas, parengtas pagal Aprašo reikalavimus ir Aprašo 1 priede nurodytą formą, siekiant pareiškėjams gauti subsidiją Apraše numatytoms veikloms įgyvendinti (toliau – PĮP).
1.2.16. Projekto vykdytojas – pareiškėjas, su kuriuo sudaryta projekto finansavimo sutartis ir kuris įgyvendina šį projektą.
1.2.17. Sumaniosios specializacijos prioritetai – prioritetinės sritys, patvirtintos Lietuvos Respublikos Vyriausybės 2022 m. rugpjūčio 17 d. nutarimu Nr. 835 „Dėl Mokslinių tyrimų ir eksperimentinės plėtros ir inovacijų (sumanios specializacijos) koncepcijos patvirtinimo“: sveikatos technologijos ir biotechnologijos; nauji gamybos procesai, medžiagos ir technologijos; informacinės ir ryšių technologijos.
1.2.18. Darbo užmokestis – projekto vykdytojo personalo darbo užmokestis ir su juo susijusios išlaidos.
1.2.19. Kelionės išlaidų fiksuotoji suma – iš anksto nustatyto dydžio lėšų suma, skirta projekto vykdytojo ir (arba) galutinio naudos gavėjo atstovo kelionės bei apgyvendinimo užsienio valstybėje išlaidoms (ar jų daliai) kompensuoti, kuri pripažįstama tinkamomis finansuoti išlaidomis, nevertinant faktiškai patirtų išlaidų dydžio ir nereikalaujant išlaidų patyrimą bei apmokėjimą pagrindžiančių apskaitos dokumentų.1.2.20. Kitos Apraše vartojamos sąvokos suprantamos taip, kaip jos apibrėžtos Reglamente (ES) Nr. 2023/2831, Smulkiojo ir vidutinio verslo plėtros įstatyme ir 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas).

	2. Reikalavimai projektams, pareiškėjams ir galutiniams naudos gavėjams

	2.1. Priemonės tikslas – didinti Lietuvos eksporto konkurencingumą, stiprinant Lietuvos įmonių bendradarbiavimą ir įsitraukimą į tarptautines vertės grandines, didinant geografinę diversifikaciją ir orientaciją į sparčiau augančias ne Europos Sąjungos (toliau – ES) šalių rinkas, didinant aukštųjų (angl. high-tech) ir aukštesniųjų (angl. medium tech) technologijų produktų ir aukštųjų technologijų žinioms imlių paslaugų dalį lietuviškos kilmės eksporte.
2.2. Remiama veikla – grupinis tarptautinių partnerysčių plėtros iniciatyvų įgyvendinimas, apimantis:
2.2.1. grupinį įmonių ir jų produkcijos pristatymą užsienyje vykstančiose tarptautinėse parodose tik prioritetinės eksporto ir bendradarbiavimo inovacijų srityje rinkose, kai vienoje iniciatyvoje dalyvauja ne mažesnė kaip 5 galutinių naudos gavėjų (įmonių) grupė ir kiekvienam jų atstovauja naudos gavėjo darbuotojas. 
2.2.2. grupinį išvykstamųjų verslo misijų organizavimą – ne mažiau kaip 5 galutinių naudos gavėjų (įmonių) delegacijos tikslinį vizitą į užsienio valstybę, skirtą kontaktų paieškai, verslo susitikimų (B2B) organizavimui ir eksporto plėtrai, kai kiekvienam naudos gavėjui atstovauja jo darbuotojas. Išvykstamųjų verslo misijų veiklos gali būti įgyvendinamos tiek prioritetinėse, tiek kitose užsienio rinkose.
2.2.3. tikslinį atvykstamųjų verslo misijų organizavimą, kai Lietuvoje priimama ne mažesnė kaip 5 verslo atstovų delegacija iš prioritetinių bei kitų užsienio rinkų.
2.3. Pareiškėjas –verslo asociacija, Lietuvos Respublikoje veikianti ne trumpiau kaip trejus metus, arba Lietuvos Respublikos prekybos, pramonės ir amatų rūmų įstatymo nustatyta tvarka įsteigti ir veikiantys Prekybos, pramonės ir amatų rūmai.
Pareiškėjas vienija ne mažiau kaip 15 sumaniosios specializacijos srityse veikiančių įmonių ir planuoja teikti projekto įgyvendinimo planą (PĮP) bei gauti subsidiją pagal šį Aprašą remiamoms veikloms įgyvendinti.
Tais atvejais, kai pareiškėjas turi filialus, padalinius, atstovybes ar kitus struktūrinius vienetus, jie nėra laikomi atskirais pareiškėjais. Pareiškėjas kartu su jo filialais, padaliniais ar kitais struktūriniais ar kontroliuojamais vienetais laikomas vienu pareiškėju. Vieno kvietimo teikti paraiškas metu gali būti pateikta tik viena paraiška, nepriklausomai nuo to, ar ją teikia pats juridinis asmuo, ar bet kuris jo filialas, padalinys, atstovybė ar kitas jo  struktūrinis vienetas.
2.4. Partneriai negalimi.
2.5. Galutinis naudos gavėjas turi atitikti šiuos reikalavimus: 
2.5.1. yra labai maža, maža ar vidutinė įmonė (toliau – MVĮ), turinti pajamų ir darbuotojų ir vykdanti arba pasirengusi vykdyti savo pagamintos produkcijos (gaminių ir (ar) paslaugų) eksportą; 
2.5.2. veikia vienoje iš sumaniosios specializacijos sričių: sveikatos technologijų ir biotechnologijų; naujų gamybos procesų, medžiagų ir technologijų; informacinių ir ryšių technologijų. Veiklų, patenkančių į sumaniosios specializacijos prioritetus, EVRK kodai pateikti Studijos „Mokslinių tyrimų ir eksperimentinės plėtros ir inovacijų (sumaniosios specializacijos) prioritetų stebėsenos ir vertinimo gairės“ priede Nr. 4“ : https://inovacijuagentura.lt/site/binaries/content/assets/analitika/inovacijos-new/2025-smart-ataskaita-2026-01-15.pdf;
2.5.3. yra įvykdęs įsipareigojimus, susijusius su mokesčių, įskaitant socialinio draudimo įmokas, mokėjimu pagal Lietuvos Respublikos teisės aktus (toliau – įsipareigojimai), išskyrus atvejus, kai pareiškėjo įsiskolinimo suma neviršija 50 (penkiasdešimt) eurų. Ši nuostata netaikoma, jei galutinis naudos gavėjas yra įsipareigojęs sumokėti mokesčius, įskaitant socialinio draudimo įmokas, ir dėl to yra laikomas įvykdžiusiu įsipareigojimus; 
2.5.4. jam nėra iškelta byla dėl nemokumo, nėra pradėtas ikiteisminis tyrimas dėl ekonominės veiklos arba jis nėra likviduojamas, nėra priimtas kreditorių susirinkimo nutarimas bankroto procedūras atlikti ne teismo tvarka;
2.5.5. galutinis naudos gavėjas ir jo atstovas, turintis teisę galutinio naudos gavėjo vardu sudaryti sandorį, buhalteris arba kitas asmuo, turintis teisę surašyti ir pasirašyti galutinio naudos gavėjo apskaitos dokumentus, neturi neišnykusio arba nepanaikinto teistumo arba dėl jų per pastaruosius 5 metus nebuvo priimtas ir įsiteisėjęs apkaltinamasis teismo nuosprendis už dalyvavimą nusikalstamame susivienijime, jo organizavimą ar vadovavimą jam, kyšininkavimą, prekybą poveikiu, papirkimą, sukčiavimą, turto pasisavinimą, turto iššvaistymą, apgaulingą pareiškimą apie juridinio asmens veiklą, kredito, paskolos ar tikslinės paramos panaudojimą ne pagal paskirtį ar nustatytą tvarką, kreditinį sukčiavimą, neteisingų duomenų apie pajamas, pelną ar turtą pateikimą, deklaracijos, ataskaitos ar kito dokumento nepateikimą, apgaulingą apskaitos tvarkymą ar piktnaudžiavimą, kai šiomis nusikalstamomis veikomis kėsinamasi į Europos Sąjungos finansinius interesus, kaip apibrėžta Konvencijos dėl Europos Bendrijų finansinių interesų apsaugos, parengtos vadovaujantis Europos Sąjungos sutarties K.3 straipsniu, 1 straipsnio 1 dalyje, nusikalstamą bankrotą, teroristinį ir su teroristine veikla susijusį nusikaltimą, nusikalstamu būdu gauto turto legalizavimą, prekybą žmonėmis, vaiko pirkimą arba pardavimą;
2.5.6. yra pateikęs Juridinių asmenų registrui metinių finansinių ataskaitų rinkinius, taip pat metinių konsoliduotųjų finansinių ataskaitų rinkinius, kaip nustatyta Juridinių asmenų registro nuostatuose, patvirtintuose Lietuvos Respublikos Vyriausybės 2003 m. lapkričio 12 d. nutarimu Nr. 1407 „Dėl Juridinių asmenų registro nuostatų patvirtinimo“;
2.5.7. galutiniams naudos gavėjams subsidija gali būti skiriama visose srityse, išskyrus Reglamento (ES) Nr. 2023/2831 1 straipsnio 1 dalyje išvardytus sektorius bei veiklas.
2.6. Pagal Aprašą projekte negali dalyvauti pareiškėjas ir galutinis naudos gavėjas, kuris atitinka nors vieną iš šių sąlygų:
2.6.1. kuriam taikomas neįvykdytas vykdomasis raštas išieškoti lėšas po ankstesnio Europos Komisijos sprendimo, kuriuo pagalba pripažinta neteisėta ir nesuderinama su vidaus rinka;
2.6.2. kuriam pritaikytos tarptautinės sankcijos ir (arba) jo ir (arba) su juo susijusių įmonių vykdomoje veikloje, veiksmuose, sandoriuose dalyvauja subjektai, kuriems pritaikytos tarptautinės sankcijos, kai šių įmonių veiklos, veiksmų ir (ar) sandorių vykdymas draudžiamas ar prieštarauja Lietuvos Respublikoje įgyvendinamoms tarptautinėms sankcijoms, vadovaujantis Lietuvos Respublikos tarptautinių sankcijų įstatymo 7 straipsniu, arba veikloje, veiksmuose, sandoriuose dalyvauja užsieniečiai, įtraukti į užsieniečių, kuriems draudžiama atvykti į Lietuvos Respubliką, viešąjį sąrašą, skelbiamą Migracijos departamento prie Lietuvos Respublikos vidaus reikalų ministerijos interneto svetainėje www.migracija.lt;
2.6.3. kurį kontroliuojantys asmenys yra fiziniai asmenys, nuolat gyvenantys Rusijos Federacijoje, Baltarusijos Respublikoje arba turintys šių valstybių pilietybę ir neturintys galiojančio leidimo gyventi Lietuvoje, taip pat fiziniai asmenys, nuolat gyvenantys Ukrainos teritorijos dalyse: aneksuotoje Krymo ir kitose Ukrainos Vyriausybės nekontroliuojamose teritorijose, Moldovos Respublikos Vyriausybės nekontroliuojamoje Padniestrės teritorijoje, Sakartvelo Vyriausybės nekontroliuojamose Abchazijos ir Pietų Osetijos teritorijose, arba turintys šių teritorijų pilietybę ir neturintys galiojančio leidimo gyventi Lietuvoje;
2.6.4. nesugrąžinęs anksčiau gautos valstybės pagalbos, kurią valstybė iš savo išteklių teikia tam tikriems ūkio subjektams arba tam tikroms prekėms gaminti ar paslaugoms teikti, suteikdama išskirtinę ekonominę naudą, kurios neatsirastų rinkos sąlygomis ir kuri iškraipo konkurenciją bei veikia prekybą tarp Europos Sąjungos valstybių narių ir Europos Komisijos sprendimu yra pripažinta neteisėta ir nesuderinama su vidaus rinka, kaip tai nurodyta 2015 m. liepos 13 d. Tarybos reglamente (ES) 2015/1589, nustatančiame išsamias Sutarties dėl Europos Sąjungos veikimo 108 straipsnio taikymo taisykles. Finansavimas taip pat neskiriamas, jeigu nors viena pareiškėjo vykdoma ūkinė veikla priskiriama Reglamento (ES) Nr. 2023/2831 1 straipsnio 1 dalyje išvardytiems sektoriams.
2.6.5. kuris turi arba nėra nutraukęs prekybinių įsipareigojimų su Rusijos Federacijos, Baltarusijos Respublikos, Rusijos Federacijos aneksuoto Krymo, Moldovos Respublikos Vyriausybės nekontroliuojamos Padniestrės teritorijos bei Sakartvelo Vyriausybės nekontroliuojamos Abchazijos ir Pietų Osetijos teritorijos fiziniais ir (ar) juridiniais asmenimis ne vėliau kaip iki 2022 m. rugpjūčio 31 dienos. Šį reikalavimą projekto vykdytojas ir (ar) galutinis naudos gavėjas turi atitikti visą projekto įgyvendinimo laikotarpį. Nustačius šio papunkčio reikalavimo neatitikimą, projekto finansavimo sutartis nutraukiama, o iš projekto vykdytojo ir (ar) galutinio naudos gavėjo susigrąžinamos jam išmokėtos valstybės biudžeto lėšos.  [
2.7. Galutinis naudos gavėjas turi būti registruotas VšĮ Inovacijų agentūros (toliau – Agentūra) vystomoje eksportuotojų duomenų bazėje, kuri pasiekiama interneto svetainėje  https://b2lithuania.com/. 
2.8. Projekto vykdytojas yra atsakingas už projekte dalyvaujančių įmonių, kurios yra laikomos galutiniais projekto naudos gavėjais, atitiktį Aprašo reikalavimams visu projekto veiklos, kurioje dalyvauja galutinis naudos gavėjas, įgyvendinimo laikotarpiu.
2.9. Projekte nuosavomis lėšomis gali dalyvauti Lietuvos Respublikoje ne trumpiau kaip vienerius metus veikianti didelė įmonė, turinti pajamų ir darbuotojų ir vykdanti arba pasirengusi vykdyti savo pagamintos produkcijos (gaminių ir (ar) paslaugų) eksportą. Projekto vykdytojas turi užtikrinti tokių įmonių dalyvavimo projekte finansų atskirtį ir pagrįsti šių įmonių prisidėjimą prie projekto veiklos nuosavomis lėšomis. Šios įmonės nėra laikomos galutiniais naudos gavėjais. Projekto vykdytojas, įtraukdamas į projektą dideles įmones, privalo užtikrinti išlaidų atskirtį ir pagrįsti šių įmonių prisidėjimą bendromis išlaidomis (pvz., stendo ploto, įrangos nuomos). Bendros infrastruktūros išlaidos privalo būti padalintos proporcingai (pvz., pagal įmonių skaičių arba užimamą plotą), ir didelei įmonei tenkanti išlaidų dalis turi būti apmokėta išimtinai jos nuosavomis lėšomis, neįtraukiant šios dalies į projekto tinkamas finansuoti išlaidas.  
2.10. Reikalavimai projekto veikloms:
2.10.1. Projekto veiklos vykdomos:
2.10.1.1. Tarptautinių parodų projekto veiklos vykdomos tik prioritetinėse inovacijų ir eksporto rinkose.
2.10.1.2. Verslo misijų (išvykstamųjų ir atvykstamųjų) projekto veiklos vykdomos tiek prioritetinėse inovacijų ir eksporto, tiek kitose rinkose, atsižvelgiant į projekto poreikius ir siekiamus rezultatus.
2.10.2. Projektas gali būti pradėtas įgyvendinti ne anksčiau kaip o 2026 m. sausio 1 dieną ir jo veiklos baigtos ne vėliau kaip iki 2027 m. gruodžio 31 dienos. 
2.10.3. Projekto veiklos įgyvendinamos grupiniu būdu, apimant ne mažesnę kaip 5 galutinių naudos gavėjų grupę. Kiekvieną galutinį naudos gavėją iniciatyvoje turi atstovauti jo atstovai, kurie negali būti projekto vykdytojo atstovais (jei renginyje dalyvauja penkios įmonės, tai į jį turi vykti ne mažiau kaip penki įmonių atstovai, kurie turi būti įmonių darbuotojais). Vienas asmuo iniciatyvos metu gali atstovauti tik vienai įmonei.
2.10.4. Projekto vykdytojui organizuojant grupinį įmonių ir jų produkcijos pristatymą užsienyje vykstančiose tarptautinėse parodose, būtina užtikrinti vienodą Lietuvos pristatymo stilių ir vadovautis Nacionalinio eksporto stendo koncepcija, kuri pasiekiama čia:
https://inovacijuagentura.lt/site/binaries/content/assets/eksportuok/nacionalinis-eksporto-stendas.pdf. 
2.10.5. Projekto veiklos viešinamos vadovaujantis Lietuvos pristatymo užsienyje 2020–2030 m. strategija ir Lietuvos pristatymo užsienyje stiliaus knyga, pasiekiama čia: https://lietuva.lt/atsisiuntimu-biblioteka/.
2.10.6. Visas projektas turi būti skirtas vienam sektoriui, siekiant sektoriaus įmonių tarpusavio bendradarbiavimo ir sutelktumo bendrai kontaktų paieškai. Projektas turi būti specializuotas tam tikro sektoriaus plėtrai. 
2.10.7. Tas pats pareiškėjas negali teikti prašymo finansuoti dalyvavimą tarptautinėje parodoje ir verslo misijoje tuo pačiu metu toje pačioje rinkoje ir su tomis pačiomis įmonėmis, išskyrus atvejus, kai stendo dalyviai ir verslo misijos dalyviai yra skirtingos įmonės. 
2.11.	Produkto stebėsenos rodikliai, vertinami projekto įgyvendinimo metu:
2.11.1.	Projekte dalyvaujančių įmonių skaičius.
2.11.2.	Projekte dalyvaujančių įmonių surastų potencialių užsienio partnerių skaičius.
2.12.	Produkto rezultato stebėsenos rodiklis, vertinamas dvejus metus po veiklų įgyvendinimo, – Projekte dalyvavusių įmonių sudarytų eksporto sutarčių vertė.
2.13. Projekto rezultatams pasiekti taikomas ne žemesnis kaip 1x4 investicijų grąžos rodiklis, kurį pareiškėjas įsipareigoja pasiekti per 2 metus projektui pasibaigus. Rodiklio pasiekimas vertinamas eksporto sutarčių su užsienio partneriais, surastais įgyvendinant projektą, verte:
2.13.1. Jeigu projekto vykdytojas yra nepasiekęs finansavimo sutartyje nustatytų projekto įgyvendinimo stebėsenos rodiklių, Agentūra, įvertinusi stebėsenos rodiklių nepasiekimo priežastis ir projektui skirto finansavimo pagrįstumą, vienašaliu sprendimu gali sumažinti finansavimo sutartyje nustatytą projektui skirtą finansavimą.
2.13.2. Jeigu projekto įgyvendinimo stebėsenos rodiklio reikšmės nepasiekimas yra susijęs su konkrečios projekto veiklos vykdymo masto sumažėjimu ir projekto vykdytojas nepagrindžia patirtų projekto išlaidų, atsižvelgdamas į nepasiektą stebėsenos rodiklio reikšmę, mažinama projektui skirto finansavimo dalis apskaičiuojama proporcingai pagal neįvykdytų finansavimo sutartyje nustatytų projekto veiklų mastą ir (arba) yra lygi nepagrįstai patirtoms projekto išlaidoms.
2.13.3. Jeigu stebėsenos rodiklio reikšmės nepasiekimas nėra susijęs su konkrečios projekto veiklos vykdymo masto sumažėjimu, bet yra nulemtas veiksnių, kurių įtaką stebėsenos rodiklio nepasiekimui projekto vykdytojas galėjo sumažinti, mažinama projektui skirto finansavimo dalis apskaičiuojama taip:
2.13.3.1. Jei stebėsenos rodikliai nepasiekti nuo 10 proc. iki 25 proc. (įskaitytinai), tai projektui skirtas finansavimas mažinamas nuo 3 iki 5 proc. su nepasiekta rodiklio reikšme susijusių tinkamų finansuoti išlaidų sumos.
2.13.3.2. Jei stebėsenos rodikliai nepasiekti nuo 25 proc. iki 40 proc. (įskaitytinai), tai projektui skirtas finansavimas mažinamas nuo 6 iki 10 proc. su nepasiekta rodiklio reikšme susijusių tinkamų finansuoti išlaidų sumos.
2.13.3.3. Jei stebėsenos rodikliai nepasiekti nuo 40 proc. iki 50 proc. (įskaitytinai), tai projektui skirtas finansavimas mažinamas nuo 11 iki 15 proc. su nepasiekta rodiklio reikšme susijusių tinkamų finansuoti išlaidų sumos.
2.13.3.4. Jei stebėsenos rodikliai nepasiekti daugiau kaip 50 proc., tai projektui skirtas finansavimas mažinamas nuo 16 iki 20 proc. su nepasiekta rodiklio reikšme susijusių tinkamų finansuoti išlaidų sumos.
2.13.4. Projektui skirtas finansavimas negali būti mažinamas, jei projekto veiklos įgyvendintos finansavimo sutartyje numatyta apimtimi, o stebėsenos rodiklis nepasiektas dėl veiksnių, kurių įtakos stebėsenos rodiklio nepasiekimui projekto vykdytojas negalėjo sumažinti ir projekto vykdytojas kartu su ataskaita po projekto finansavimo pabaigos pateikia pagrįstus paaiškinimus, kodėl nepasiekė finansavimo sutartyje nustatytos stebėsenos rodiklio reikšmės.
2.13.5. Lėšų grąžinimo iniciavimas
Jeigu projekto vykdytojas nepasiekia šio Aprašo 2.13 p. nustatyto stebėsenos rodiklio, projektui skirtas finansavimas yra atitinkamai mažinamas. Nustačius, kad projekto vykdytojui išmokėta lėšų suma viršija po finansavimo sumažinimo apskaičiuotą leistiną finansavimo sumą, susidaręs lėšų perviršis laikomas nepagrįstai išmokėtomis lėšomis. Agentūra inicijuoja šių lėšų susigrąžinimą, o projekto vykdytojas privalo jas grąžinti projekto finansavimo sutartyje ir valstybės biudžeto lėšų administravimą bei grąžinimą reglamentuojančiuose teisės aktuose nustatyta tvarka bei terminais.
2.14. Įmonių ir jų produkcijos pristatymo užsienyje vykstančiose tarptautinėse parodose projektams skiriama iki 240 000,00 (dviejų šimtų keturiasdešimt tūkstančių) eurų valstybės biudžeto lėšų, išvykstamųjų ir/ar atvykstamųjų verslo misijų organizavimo projektams skiriama 160 000,00 (vienas šimtas šešiasdešimt tūkstančių) eurų valstybės biudžeto lėšų. Jeigu paskelbus kvietimą PĮP pagal teigiamai įvertintus ir vertinamus PĮP prašoma skirti finansavimo lėšų suma yra didesnė negu kvietimui teikti PĮP skirta lėšų suma, Agentūra gali teikti pasiūlymą Lietuvos Respublikos ekonomikos ir inovacijų ministerijai (toliau – Ministerija) dėl kvietime teikti PĮP numatytos finansavimo sumos padidinimo. Taip pat, atsižvelgiant į gautus ir teigiamai įvertinus PĮP, gali būti inicijuojamas lėšų perskirstymas tarp veiklų.
2.15. Didžiausia projektui galima skirti finansavimo lėšų suma:
2.15.1. Organizuojant grupinį įmonių ir jų produkcijos pristatymą užsienyje vykstančiose tarptautinėse parodose – 80 000,00 (aštuoniasdešimt tūkstančių) eurų. 
2.15.2. Organizuojant grupines išvykstamąsias ir atvykstamąsias verslo misijas –40 000,00 (keturiasdešimt tūkstančių)  eurų, iš kurių atvykstamųjų verslo misijų organizavimui gali būti skiriama iki 10 000,00 (dešimt tūkstančių) eurų. 
2.15.3. Maksimali finansavimo suma vienam pareiškėjui – 100 000,00 (šimtas tūkstančių) eurų, nepriklausomai nuo veiklų pasiskirstymo.
2.16. Tinkamų išlaidų patyrimo laikotarpis – nuo 2026 m. sausio 1 d. iki 2026 m. gruodžio 10 d. Projekto išlaidos nuo PĮP registravimo Agentūroje dienos iki finansavimo projektui skyrimo yra patiriamos pareiškėjo rizika.
2.17. Finansavimas bus skiriamas vadovaujantis Lietuvos Respublikos biudžeto sandaros įstatyme numatytomis sąlygomis, t. y. finansavimas tvirtinamas einamaisiais 2026 metais patiriamoms išlaidoms nuo sausio 1 d. iki gruodžio 10 d. Einamaisiais metais gali būti apmokamos būsimojo laikotarpio išlaidos, kai tai yra susiję su numatytu dalyvavimu ateinančiais metais užsienyje vykstančiose tarptautinėse parodose ir/ar organizuojamomis verslo misijomis.
2.18. Didžiausia galima projekto finansuojamoji dalis – iki 70 procentų tinkamų finansuoti išlaidų, įskaitant išlaidas, apskaičiuojamas taikant fiksuotąsias sumas ar fiksuotąsias normas.
2.19. Projektų atranka atliekama konkurso būdu vienu etapu.

	3. Reikalavimai jungtinio projekto projektams ir jungtinio projekto projektų pareiškėjams

	Netaikoma

	4. Projekto tikslinės grupės

	Projekto tikslinė grupė – MVĮ.

	5. Horizontaliųjų principų reikalavimai

	Veikla tiesiogiai prisideda prie inovatyvumo (kūrybingumo) horizontaliojo principo (toliau – HP): investicijas planuojama skirti verslo asociacijoms, veikiančioms ir vienijančioms sumaniosios specializacijos srityje veikiančias įmones. Prioritetas bus teikiamas MVĮ, gaminančioms aukštųjų ir aukštesniųjų technologijų produktus ir (ar) teikiančioms su aukštosiomis technologijomis susijusias paslaugas, atitinkančioms sumaniosios specializacijos strategiją. 
Veikla tiesiogiai neprisideda prie darnaus vystymosi principo. Veikla tiesiogiai neprisideda prie HP „lygios galimybės visiems“, tačiau neigiamos įtakos jam taip pat nedaro.
Įgyvendinant projektą neturi būti pažeidžiami HP: darnaus vystymosi, įskaitant reikšmingos žalos nedarymo principą; lygių galimybių ir nediskriminavimo (dėl lyties, rasės, tautybės, pilietybės, kalbos, kilmės, socialinės padėties, tikėjimo, religijos ar įsitikinimų, pažiūrų, amžiaus, lytinės orientacijos, etninės priklausomybės, negalios ar kt.), įskaitant prieinamumo visiems reikalavimo užtikrinimą (paslaugų, infrastruktūros, fizinės ar e. aplinkos sprendimai, informacijos, transporto prieinamumo ir pan.); inovatyvumo (kūrybingumo) (vykdomi inovatyvūs viešieji pirkimai, taikomos naujos technologijos, kuriami ar diegiami inovatyvūs sprendimai ir pan.). Projekte neturi būti numatyta veiksmų, kurie turėtų neigiamą poveikį įgyvendinant HP.
Veikla, vadovaujantis 2021 m. vasario 18 d. Komisijos pranešimu 2021/C 58/01 patvirtintomis Reikšmingos žalos nedarymo principo taikymo pagal Ekonomikos gaivinimo ir atsparumo didinimo priemonės reglamentą techninėmis gairėmis, atitinka reikšmingos žalos nedarymo principą, nes neturi neigiamo numatomo poveikio 6 aplinkos tikslams (klimato kaitos švelninimas, prisitaikymas prie klimato kaitos, tausus vandens ir jūrų išteklių naudojimas ir apsauga, perėjimas prie žiedinės ekonomikos, įskaitant atliekų prevenciją ir perdirbimą, oro, vandens ar žemės taršos prevencija ir kontrolė ir biologinės įvairovės ir ekosistemų apsauga ir atkūrimas), nurodytiems 2020 m. birželio 18 d. Europos Parlamento ir Tarybos reglamento (ES) 2020/852 dėl sistemos tvariam investavimui palengvinti sukūrimo, kuriuo iš dalies keičiamas Reglamentas (ES) 2019/2088, 17 straipsnio 1 dalies a–f punktuose, arba numatomas jų poveikis yra nereikšmingas, t. y. nedaro tiesioginio ir pirminio netiesioginio poveikio per visą gyvavimo ciklą.

	6. Europos Sąjungos pagrindinių teisių chartijos (toliau – Chartija) reikalavimai

	Projektas neturi pažeisti Chartijos pagrindinių teisių: orumo; asmenų, privataus ir šeimos gyvenimo, sąžinės ir saviraiškos laisvės; asmens duomenų; prieglobsčio ir apsaugos perkėlimo, išsiuntimo ar išdavimo atvejų; teisių į nuosavybę ir teisių užsiimti verslu; lyčių lygybės, vienodo požiūrio ir lygių galimybių, nediskriminavimo ir neįgaliųjų teisių; vaiko teisių; gerojo administravimo, veiksmingo teisinės gynybos, teisingumo; solidarumo ir darbuotojų teisių; aplinkos apsaugos.   

	7. Apskritis, kurioje gali būti įgyvendinami projektai

	Netaikoma

	8. Reikalavimai valstybės pagalbai 

	8.1. Pagal Aprašą teikiamo finansavimo forma – Subsidija. Skiriama Subsidija yra nereikšminga (de minimis) pagalba, teikiama laikantis Reglamento (ES) Nr. 2023/2831 nuostatų. Visa nauda, kurią projekto vykdytojas gaus Aprašo 2.2 papunktyje nurodytai veiklai vykdyti, turi būti perduota galutiniams naudos gavėjams vadovaujantis projekto vykdytojo parengtu ir projekto vykdytojo vadovo įsakymu patvirtintu nereikšmingos (de minimis) pagalbos teikimo ir skaičiavimo (paskirstymo) galutiniams naudos gavėjams tvarkos aprašu.
8.2. Bendra vienam galutiniam naudos gavėjui teikiama valstybės pagalbos pagal Reglamentą (ES) Nr. 2023/2831 suma negali viršyti 300 000 (trijų šimtų tūkstančių) eurų. Ši riba taikoma nepriklausomai nuo de minimis pagalbos formos arba siekiamų tikslų ir neatsižvelgiant į tai, ar valstybės narės skirta pagalba yra visa arba iš dalies finansuojama Europos Sąjungos kilmės ištekliais. Viena įmonė apima visas įmones, kaip nurodyta Reglamento (ES) Nr. 2023/2831 2 straipsnio 2 dalyje.  
8.3. Prieš pasirašant projekto finansavimo sutartį, projekto vykdytojas turi parengti ir su Agentūra suderinti nereikšmingos (de minimis) pagalbos teikimo ir skaičiavimo (paskirstymo) galutiniams naudos gavėjams tvarkos aprašą, kuriuo bus paskirstoma nereikšminga (de minimis) pagalba projekto galutiniams naudos gavėjams. Aprašas bus neatskiriama finansavimo sutarties dalimi.

	9. Projektų atrankos kriterijai 

9.1. Bendrieji ir specialieji atrankos kriterijai:
	
Bendrasis atrankos kriterijus, jo vertinimo aspektas (-ai)
	Bendrojo atrankos kriterijaus vertinimo aspekto vertinimas

	
	Taip / Ne / Netaikoma / Taip su išlyga
	Komentarai

	1. Projektu (toliau – projektas) prisidedama prie nacionalinės plėtros programos uždavinių ir konkrečios plėtros programos pažangos priemonės siekiamų rezultatų įgyvendinimo.
	
	

	1.1.
	Projektu prisidedama prie įgyvendinant plėtros programos pažangos priemonę įgyvendinamo (-ų) Nacionalinio pažangos plano uždavinio (-ių).
	
	

	1.2. 
	Projekto veikla (-os) (poveiklė (-ės)) atitinka plėtros programos pažangos priemonės apraše nurodytą (-as) veiklą (-as) (poveiklę (-es)) ir projektu prisidedama prie priemonės rodiklio (-ių) reikšmės pasiekimo.
	
	

	2. Pareiškėjas organizaciniu ir finansiniu požiūriu yra pajėgus tinkamai ir laiku įgyvendinti projektą bei užtikrinti projekto rezultatų tęstinumą.
	
	

	2.1.
	Pareiškėjas atitinka tinkamų pareiškėjų sąrašą (kriterijus), nurodytą kvietime teikti projektų įgyvendinimo planus.
	
	

	2.2.
	Pareiškėjui nėra apribojimų gauti finansavimą (vertinant atitiktį šiam kriterijui vadovaujamasi pareiškėjo deklaracija):
	
	

	2.2.1.
	Pareiškėjui nėra iškelta byla dėl bankroto arba jis nėra likviduojamas, nėra priimtas kreditorių susirinkimo nutarimas bankroto procedūras atlikti ne teismo tvarka. 
	
	

	2.2.2.
	Pareiškėjo planuojamos veiklos nėra tokios veiklos, kurias įgyvendinant per Projektų, finansuojamų valstybės biudžeto lėšomis, administravimo ir finansavimo taisyklių, patvirtintų Lietuvos Respublikos finansų ministro 2021 m. birželio 28 d. įsakymu 
Nr. 1K-227 „Dėl Strateginio valdymo metodikos taikymo“ (toliau – PAFT), 
264–265 punktuose nustatytą investicijų tęstinumo laikotarpį būtų nutraukta gamybinė veikla arba ji būtų perkelta už konkrečios apskrities (savivaldybės) ribų, taip pat už Lietuvos ribų. 
	Netaikoma
	

	2.2.3.
	Per 2 metus iki projekto įgyvendinimo plano pateikimo dienos pareiškėjas nėra perkėlęs (kaip apibrėžta 2014 m. birželio 17 d. Komisijos reglamento (ES) Nr. 651/2014, kuriuo tam tikrų kategorijų pagalba skelbiama suderinama su vidaus rinka taikant Sutarties 107 ir 108 straipsnius, su visais pakeitimais 2 straipsnio 61a punkte ir 14 straipsnio 16 dalyje) projekto įgyvendinimo plane nurodytai veiklai tapačios veiklos arba jos dalies ar panašios veiklos iš kitoje Europos ekonominės erdvės valstybėje esančios įmonės į Lietuvos Respublikoje esančią įmonę, kuriai prašoma suteikti finansavimą, ir įsipareigoja to nedaryti projekto įgyvendinimo metu bei 2 metus po projekto įgyvendinimo pabaigos. 
	Netaikoma
	

	2.2.4.
	Projekto įgyvendinimo plano vertinimo metu pareiškėjui nėra taikomas apribojimas (iki 5 metų) neskirti Europos Sąjungos finansinės paramos dėl trečiųjų šalių piliečių nelegalaus įdarbinimo.
	Netaikoma
	

	2.3.
	Pareiškėjas Juridinių asmenų registrui yra pateikęs metinių finansinių ataskaitų rinkinius, taip pat metinių konsoliduotųjų finansinių ataskaitų rinkinius, kaip nustatyta Juridinių asmenų registro nuostatuose, patvirtintuose Lietuvos Respublikos Vyriausybės 2003 m. lapkričio 12 d. nutarimu Nr. 1407 „Dėl Juridinių asmenų registro nuostatų patvirtinimo“.
	
	

	2.4.
	Projektui įgyvendinti sudaryta komanda ir tinkamai paskirstytos jos funkcijos ir atsakomybė. 
	
	

	2.5.
	Partnerystė įgyvendinant projektą yra pagrįsta ir teikia naudą. 
	Netaikoma
	

	2.6.
	Užtikrintas finansinis projekto (veiklų) rezultatų tęstinumas.
	Netaikoma
	

	2.7.
	Nuosavas įnašas atitinka projektų finansavimo sąlygų apraše (toliau – PFSA) nustatytus reikalavimus ir yra užtikrintas įnašo finansavimas. 
	
	

	2.8. 
	Užtikrintas netinkamų finansuoti su projektu susijusių išlaidų padengimas.
	
	

	3.
	Projekto veiklos yra aiškios, realios, pamatuojamos ir jas įgyvendinus bus pasiekti projekto rezultatai. 
	
	

	3.1.
	Išlaikyta nuosekli vidinė projekto logika, t. y. projekto rezultatai yra projekto veiklų padarinys, projekto veiklos sudaro prielaidas įgyvendinti projekto tikslą.
	
	

	3.2.
	Projekto tikslas, veiklos (poveiklės) yra įvykdomos ir jų rezultatai pamatuojami ir pasiekiami per projekto įgyvendinimo laikotarpį, projekto įgyvendinimo trukmė atitinka kvietime teikti projektų įgyvendinimo planus nurodytus reikalavimus.
	
	

	4.
	Užtikrintas efektyvus projektui įgyvendinti reikalingų lėšų panaudojimas.
	
	

	4.1.
	Projekto parengtumas atitinka PFSA nustatytus reikalavimus. 
	Netaikoma
	

	4.2.
	Projekto įgyvendinimo alternatyvos pasirinkimas pagrįstas sąnaudų ir naudos arba sąnaudų veiksmingumo analizės rezultatais. 
	Netaikoma
	

	4.3.
	Įvertintos pagrindinės projekto rizikos ir suplanuotos rizikų valdymo priemonės bei joms įgyvendinti reikalingi ištekliai. 
	Netaikoma
	

	4.4.
	Numatytos projekto veiklos atitinka tinkamoms finansuoti veikloms ir jų vykdymui mastui nustatytus reikalavimus. Išlaidos atitinka nustatytus reikalavimus ir yra būtinos projektams įgyvendinti. Veiklos ir išlaidos suplanuotos efektyviai ir pagrįstai. 
	
	

	4.5.
	Tinkamai pritaikyta fiksuotoji projekto išlaidų norma, fiksuotieji projekto išlaidų vieneto įkainiai, fiksuotosios projekto išlaidų sumos. 
	
	

	4.6.
	Planuojamų įgyvendinti projekto veiklų išlaidos nefinansuojamos pagal kitus pareiškėjo įgyvendintus ir (arba) įgyvendinamus projektus.
	
	

	5.
	Projektas atitinka Europos Sąjungos konkurencijos politikos nuostatas.
	
	

	5.1.
	Teikiamas finansavimas neviršija nustatytų de minimis pagalbos ribų ir atitinka reikalavimus, taikomus de minimis pagalbai. 
	
	

	5.2. 
	Projektas finansuojamas pagal suderintas valstybės pagalbos taisykles ar Europos Komisijos sprendimą dėl projekto suderinamumo su vidaus rinka arba pagal Reglamentą (ES) Nr. 651/2014, laikantis ten nustatytų reikalavimų. 
	Netaikoma
	

	5.3.
	Projekto finansavimu nėra teikiama neteisėta valstybės pagalba ar de minimis pagalba.
	
	

	6.
	Projektas atitinka horizontaliuosius principus (toliau – HP) ir atitinkamas Europos Sąjungos pagrindinių teisių chartijos (toliau – Chartija) nuostatas.
	
	

	6.1.
	Projekto įgyvendinimo metu nepažeidžiami HP ir atitinkamos Chartijos nuostatos: 
	
	

	6.1.1.
	Nenumatyta projekto veiksmų, kurie turėtų neigiamą poveikį darniam vystymuisi, atsižvelgiant į Sutarties dėl Europos Sąjungos veikimo (toliau – SESV) 11 straipsnį, Jungtinių Tautų darnaus vystymosi tikslus, Jungtinių Tautų bendrosios klimato kaitos konvencijos Paryžiaus susitarimą, įskaitant reikšmingos žalos nedarymo principą, kaip jis suprantamas pagal 2020 m. birželio 18 d. Europos Parlamento ir Tarybos reglamentą (ES) 2020/852 dėl sistemos tvariam investavimui palengvinti sukūrimo, kuriuo iš dalies keičiamas Reglamentas (ES) 2019/2088.

	
	

	6.1.2.
	Projektas neturi neigiamo poveikio lygių galimybių ir nediskriminavimo HP, įskaitant prieinamumo visiems reikalavimą, atsižvelgiama į Jungtinių Tautų neįgaliųjų teisių konvenciją.
	
	

	6.1.3.
	Įgyvendinant projektą laikomasi atitinkamų Chartijos nuostatų laikymosi reikalavimų, nustatytų PFSA.
	
	

	6.1.4. 
	Projekte nenumatoma remti veiklų, susijusių su alkoholio ir tabako gaminių gamyba, perdirbimu ar prekyba, atsižvelgiant į Europos Parlamento ir Tarybos reglamento (ES) 2021/1058 7 straipsnio 1 dalies a punktą bei Reikšmingos žalos nedarymo principą, kaip jis suprantamas pagal Reglamentą (ES) 2020/852.
	
	

	6.2.
	Projektu tiesiogiai (projekto tikslas, tikslinė grupė, projekto veiklos, projekto vykdytojai, rodikliai, siekiami rezultatai ir pan.) prisidedama prie HP įgyvendinimo:
	
	

	6.2.1.
	Projektu, atsižvelgiant į SESV 11 straipsnį, Jungtinių Tautų darnaus vystymosi tikslus, Jungtinių Tautų bendrosios klimato kaitos konvencijos Paryžiaus susitarimą, įskaitant reikšmingos žalos nedarymo principą, tiesiogiai prisidedama prie darnaus vystymosi HP įgyvendinimo.
	
	

	6.2.2.
	Projektu tiesiogiai prisidedama prie lygių galimybių ir nediskriminavimo HP įgyvendinimo bent vienu iš šių aspektų: dėl lyties, rasės, tautybės, pilietybės, kalbos, kilmės, socialinės padėties, tikėjimo, religijos ar įsitikinimų, pažiūrų, amžiaus, negalios, lytinės orientacijos, etninės priklausomybės ar kt., bei užtikrinamas prieinamumo visiems (ypač negalią turintiems asmenims) reikalavimas (naudotis gaminiais, paslaugomis, transportu, fizinės ar e. aplinkos sprendimais, infrastruktūra, kuriais gali naudotis visi žmonės kuo platesniu mastu, neatsižvelgiant į jų funkcines galimybes).
	
	

	6.2.3.
	Projektu tiesiogiai prisidedama prie inovatyvumo (kūrybingumo) HP įgyvendinimo (įgyvendinant projekto veiklas vykdomi inovatyvūs viešieji pirkimai, taikomos naujos technologijos, kuriami ar diegiami inovatyvūs sprendimai ir pan.).
	
	

	7.
	Projektas atitinka kitus projektų atrankos kriterijus.
	
	

	7.1.
	Projektas atitinka specialiuosius atrankos kriterijus: 
	
	

	7.1.1.
	Projekto veiklos vykdomos prioritetinėse inovacijų ir eksporto rinkose, patvirtintose Lietuvos Respublikos ekonomikos ir inovacijų ministro 2026 m. gegužės 5 d. Nr. 4-181 „Dėl ekonomikos ir inovacijų ministro 2022 m. lapkričio 17 d. įsakymo Nr. 4-1119 „Dėl Lietuvos Respublikos prioritetinių eksporto ir bendradarbiavimo inovacijų srityje rinkų sąrašo patvirtinimo“ pakeitimo“, išskyrus atvykstamąsias ir išvykstamąsias verslo misijas, kurios gali būti vykdomos tiek prioritetinėse, tiek kitose rinkose.
	
	

	7.1.2.
	Projekto veiklos įgyvendinamos tik sumaniosios specializacijos srityse, patvirtintose Lietuvos Respublikos Vyriausybės 2022 m. rugpjūčio 17 d. nutarimu Nr. 835 „Dėl mokslinių tyrimų ir eksperimentinės plėtros ir inovacijų (sumanios specializacijos) koncepcijos patvirtinimo“: sveikatos technologijos ir biotechnologijos; nauji gamybos procesai, medžiagos ir technologijos; informacinės ir ryšių technologijos.
	
	

	7.2.
	Projektas naudos ir kokybės vertinimo metu surenka nustatytą minimalią balų sumą: 20 balų.
	
	




	
9.2. Prioritetiniai atrankos kriterijai:

	Eil.
Nr.
	Kriterijaus tipas
	Kriterijus
	Kriterijaus vertinimo metodas
	Didžiausias galimas kriterijaus balas
	Skiriamas balas (pildo vertintojas)

	1. Projekto remiama veikla: grupinis įmonių ir jų produkcijos pristatymas užsienyje vykstančiose tarptautinėse parodose 

	
Grupinis įmonių ir jų produkcijos pristatymas užsienyje vykstančiose tarptautinėse parodose
	100
	

	
	Prioritetinis
	Pareiškėjo patirtis, organizuojant tarptautinių partnerysčių plėtros iniciatyvas (tarptautines parodas)
	Vertinama, kiek sėkmingų grupinio įmonių dalyvavimo tarptautinėse parodose projektų pareiškėjas įgyvendino per pastaruosius 36 mėnesius iki PĮP pateikimo dienos. Viena iniciatyva laikomas vienas organizuotas grupinis įmonių dalyvavimas, apimantis tik vieną tarptautinę parodą. Patirtis organizuojant verslo misijas šiame kriterijuje nevertinama.
Balai skiriami taikant fiksuotą skalę:
	Suorganizavo 0 tarptautinių parodų projektų
	0 balų

	Suorganizavo 1–3 tarptautinių parodų projektus
	5 balai

	Suorganizavo 4–6 tarptautinių parodų projektus
	10 balų

	Suorganizavo 7 ir daugiau tarptautinių parodų projektų
	20 balų



	20
	


	
	Prioritetinis
	Projekte dalyvaujančių įmonių skaičius
	Vertinamas projekto mastas ir asociacijos gebėjimas sutelkti didesnę įmonių grupę. Minimalus galutinių naudos gavėjų skaičius pagal aprašą yra 5 įmonės.
Balai skiriami taikant fiksuotą skalę:
	Dalyvauja tik 5 unikalios įmonės (minimalus reikalavimas)
	0 balų

	Dalyvauja 6–7 unikalios įmonės
	10 balų

	Dalyvauja 8–9 unikalios įmonės
	20 balų

	Dalyvauja 10 ir daugiau unikalių įmonių
	30 balų



	30
	

	
	Prioritetinis
	Projekte dalyvaujančių įmonių priskyrimas aukštųjų ir aukštesniųjų technologijų produktų ir aukštųjų technologijų žinioms imlių paslaugų sektoriams


	Vertinamas projekto poveikis didinant su aukštųjų (angl. high-tech) ir aukštesniųjų (angl. medium tech) technologijų produktais ir aukštųjų technologijų žiniomis susijusių paslaugų (toliau – APV) dalį lietuviškos kilmės eksporte. Papildomi prioritetiniai balai skiriami toms sumaniosios specializacijos srityse veikiančioms įmonėms, kurios papildomai priskiriamos ir APV sektoriams. 
Vertinama, ar galutinė naudos gavėja yra APV sektoriui priskirtina įmonė, t. y. įmonė, kuri vykdo pagrindinę ekonominę veiklą sektoriuose, išvardytuose Aprašo 1.2.7. papunktyje, ir (arba) gamina produkciją, atitinkančią Standartinį tarptautinės prekybos klasifikatorių (angl. „Standard International Trade Classification“;(SITC)): https://ec.europa.eu/eurostat/cache/metadata/Annexes/htec_esms_an5.pdf.
Vertinama, kiek projekte (iniciatyvoje) dalyvaujančių įmonių sudaro įmonės, priklausančios APV sektoriams. 
Balai skiriami taikant fiksuotą skalę:
	Projekte dalyvauja  5 APV įmonės
	5 balai

	Projekte dalyvauja ne mažiau kaip 6 unikalios APV įmonės:
	10 balų

	Projekte dalyvauja ne mažiau kaip 7 unikalios APV įmonės
	20 balų

	Projekte dalyvauja ne mažiau kaip 8 unikalios APV įmonės
	30 balų

	Projekte dalyvauja 9 ir daugiau unikalių APV įmonių
	40 balų



	40
	

	
	Prioritetinis
	Projekto orientacija į gynybos ir saugumo pramonės sektoriaus plėtrą
	Vertinama projekto orientacija į gynybos ir saugumo pramonės sektorių bei jo indėlis į sprendimų, skirtų gynybos sektoriaus poreikiams, plėtrą ir pristatymą. Balai skiriami pagal tai, kiek projekto veiklų yra tiesiogiai orientuotos į gynybos ir saugumo sektoriui skirtų sprendimų (produktų, technologijų, paslaugų ar jų pristatymo tarptautinėse rinkose) plėtrą ir sklaidą dalyvaujant tarptautinėse parodose. Balai skiriami taikant fiksuotą skalę:
	Projektas nėra orientuotas į gynybos ir saugumo sektoriui skirtų sprendimų plėtrą ar sklaidą
	
0 balų

	Projektas dalinai (ne mažiau kaip 1 iniciatyva) orientuotas į gynybos ir saugumo sektoriui skirtų sprendimų plėtrą ar sklaidą
	
5 balai

	Projektas visa apimtimi orientuotas į gynybos ir saugumo sektoriui skirtų sprendimų plėtrą ar sklaidą
	
10 balų



	10
	

	2. Projekto remiama veikla: grupinis išvykstamųjų ir atvykstamųjų verslo misijų organizavimas

	
	
	
	
	100
	

	
	Prioritetinis
	Pareiškėjo patirtis, organizuojant tarptautinių partnerysčių plėtros iniciatyvas – (verslo misijas)
	Vertinama, kiek sėkmingų išvykstamųjų ir atvykstamųjų grupinių verslo misijų pareiškėjas įgyvendino per pastaruosius 36 mėnesius iki PĮP pateikimo dienos. Viena iniciatyva laikomas vienas organizuotas grupinis įmonių dalyvavimas, apimantis tik vieną verslo misiją. Patirtis organizuojant tarptautines parodas šiame kriterijuje nevertinama.
Balai skiriami taikant fiksuotą skalę:
	Suorganizavo 0 verslo misijų
	0 balų

	Suorganizavo 1–3 verslo misijas
	5 balai

	Suorganizavo 4–6 verslo misijas
	10 balų

	Suorganizavo 7 ir daugiau verslo misijų
	20 balų



	20
	

	
	Prioritetinis
	Projekte dalyvausiančių įmonių priskyrimas aukštųjų ir aukštesniųjų technologijų produktų ir aukštųjų technologijų žinioms imlių paslaugų sektoriams
	Vertinama, ar galutinė naudos gavėja yra APV sektoriui priskirtina įmonė, t. y. įmonė, kuri vykdo pagrindinę ekonominę veiklą sektoriuose, išvardytuose Aprašo 1.2.7 papunktyje, ir (arba) gamina produkciją, atitinkančią Standartinį tarptautinės prekybos klasifikatorių (angl. „Standard International Trade Classification“;(SITC)): https://ec.europa.eu/eurostat/cache/metadata/Annexes/htec_esms_an5.pdf
Papildomi prioritetiniai balai skiriami toms sumaniosios specializacijos srityse veikiančioms įmonėms, kurios papildomai priskiriamos ir APV sektoriams. 
Vertinama, kokią dalį nuo visų verslo misijoje dalyvaujančių įmonių sudaro unikalios įmonės, priklausančios APV sektoriams. 
Balai skiriami taikant fiksuotą skalę:
	Projekte dalyvauja 5 APV įmonės
	5 balai

	Projekte dalyvauja ne mažiau kaip 6 APV įmonės
	10 balų

	Projekte dalyvauja ne mažiau kaip 7 unikalios APV įmonės:
	20 balų

	Projekte dalyvauja ne mažiau kaip 8 unikalios APV įmonės
	30 balų

	Projekte dalyvauja 9 ir daugiau unikalių APV įmonių
	40 balų



	40
	

	
	Prioritetinis
	Projektas prisideda prie eksporto geografinės diversifikacijos didinimo
	Vertinamas projekto poveikis didinant orientaciją į sparčiau augančias ne Europos Sąjungos (ES) šalių rinkas. Nors verslo misijos pagal šį Aprašą gali būti vykdomos visose rinkose, aukštesnis įvertinimas suteikiamas projektams, kuriuose suplanuotos verslo misijos į ne ES valstybes, įtrauktas į Lietuvos Respublikos ekonomikos ir inovacijų ministro patvirtintą Prioritetinių inovacijų ir eksporto rinkų sąrašą https://e-seimas.lrs.lt/portal/legalAct/lt/TAD/396eed2366b811ed8a47de53ff967b64/asr.
Balai skiriami taikant fiksuotą skalę (Maksimalus galimas balas – 30):
	Vykdomos misijos tik į valstybes, kurios nėra įtrauktos į prioritetinių rinkų sąrašą:
	
0 balų

	Projekte suplanuota bent viena misija į sąraše esančią ES valstybę, kuri yra prioritetinių rinkų sąraše
	
15 balų

	Projekte suplanuota bent viena misija į sąraše esančią ne ES valstybę
	30 balų



	30
	


	
	Prioritetinis
	Projekto orientacija į gynybos ir saugumo pramonės sektoriaus plėtrą
	Vertinama projekto orientacija į gynybos ir saugumo pramonės sektorių bei jo indėlis į sprendimų, skirtų gynybos sektoriaus poreikiams, plėtrą ir pristatymą.
Balai skiriami pagal tai, kiek projekto veiklų yra tiesiogiai orientuotos į gynybos ir saugumo sektoriui skirtų sprendimų (produktų, technologijų, paslaugų ar jų pristatymo tarptautinėse rinkose) plėtrą ir sklaidą dalyvaujant grupinėse išvykstamosiose ir atvykstamosiose verslo misijose.
Balai skiriami taikant fiksuotą skalę:
	Projektas nėra orientuotas į gynybos ir saugumo sektoriui skirtų sprendimų plėtrą ar sklaidą
	
0 balų

	Projektas dalinai (ne mažiau kaip 1 iniciatyva) orientuotas į gynybos ir saugumo sektoriui skirtų sprendimų plėtrą ar sklaidą
	
5 balai

	Projektas visa apimtimi orientuotas į gynybos ir saugumo sektoriui skirtų sprendimų plėtrą ar sklaidą

	
10 balų



	10
	



9.3. Balų sumavimo ir vertinimo tvarka:
9.3.1. PĮP teikimo tvarka: Pareiškėjas, pageidaujantis įgyvendinti abi remiamas veiklas, privalo teikti du atskirus Projektų įgyvendinimo planus – po vieną kiekvienai veiklai. Kiekvienas PĮP vertinamas savarankiškai pagal atitinkamai veiklai priskirtus atrankos kriterijus.
9.3.2. Išlaidų atskyrimas: 
Kadangi veiklos teikiamos atskirais PĮP, jų biudžetai yra visiškai nepriklausomi. Aprašo 13.1.1 papunktyje fiksuotoji norma skaičiuojama ir taikoma kiekvienam PĮP atskirai, atsižvelgiant tik į to konkretaus PĮP tinkamų finansuoti išlaidų sumą. 
9.3.3. Vienos veiklos atveju:
Jei paraiška teikiama tik vienai remiamai veiklai (tik parodoms arba tik verslo misijoms), balai sumuojami vertinant atitiktį tik tai konkrečiai veiklai priskirtiems atrankos kriterijams.
9.3.4. Abiejų veiklų atveju:
Jeigu pareiškėjas vienoje paraiškoje (koordinuotoje iniciatyvoje) planuoja įgyvendinti abi veiklas – ir tarptautines parodas, ir verslo misijas – projektas vertinamas pagal abi atrankos kriterijų grupes (lenteles) atskirai. Balai tarp skirtingų veiklų nėra sumuojami. Tokiu atveju kiekviena suplanuota veikla privalo atskirai ir nepriklausomai viena nuo kitos surinkti nustatytą minimalią 20 balų sumą savo vertinimo kategorijoje.
9.3.5. Atmetimo sąlyga:
Projektai, kurie naudos ir kokybės vertinimo etape nesurenka nustatytos minimalios 20 balų sumos, yra atmetami ir nėra tinkami finansuoti. Jei projektas apima abi veiklas, bet 20 balų sumą surenka tik viena iš jų, finansavimas gali būti skiriamas tik minimalią balų ribą peržengusiai veiklai, o reikalavimų neatitikusi veikla iš projekto biudžeto yra pašalinama.
9.3.6. Pirmumo taisyklė:
Tais atvejais, kai toje pačioje veiklos kategorijoje keli skirtingų pareiškėjų projektai ar veiklos surenka vienodą galutinį balų skaičių, pirmumas suteikiamas projektui, kurio paraiška buvo pateikta pirmiau vertinant pagal paraiškos pateikimo datą ir laiką.

	10. Jungtinio projekto projektų atrankos kriterijai 

	Netaikoma


	11. Reikalavimai įgyvendinus projektų veiklas

	Netaikoma.

	12. Kiti reikalavimai

	12.1. Visi Agentūrai teikiami dokumentai (projekto įgyvendinimo planas, ataskaitos, raštai ir kt.) turi būti pasirašyti saugiu elektroniniu parašu, sukurtu saugia parašo formavimo įranga ir patvirtintu galiojančiu kvalifikuotu sertifikatu, arba suformuoti elektroninėmis priemonėmis, kurios leidžia užtikrinti teksto vientisumą ir nepakeičiamumą.
12.2. Už PĮP ir kartu su PĮP pateiktos informacijos, duomenų ir dokumentų bei juose nurodytos informacijos teisingumą atsako pareiškėjas.
12.3. Projekto vykdytojas visus su projekto įgyvendinimu susijusius dokumentus turi saugoti 10 metų nuo metų, kuriais projekto vykdytojui atliktas paskutinis mokėjimas, gruodžio 31 dienos.


	IŠLAIDŲ TINKAMUMO FINANSUOTI REIKALAVIMAI

	13. Išlaidų tinkamumo finansuoti reikalavimai

	13.1. Tinkamos finansuoti išlaidos apima:
13.1.1. projekto vykdytojo personalo darbo užmokesčio ir su juo susijusias išlaidas. Šios išlaidos apmokamos taikant iki 10 procentų fiksuotąją normą nuo patvirtintų tinkamų finansuoti išlaidų sumos, joms išlaidas pagrindžiantys dokumentai neteikiami; 
13.1.2. Projekto vykdytojo atstovo ir (ar) galutinio naudos gavėjo (įmonės) atstovo kelionės į užsienio valstybę ir iš jos visų rūšių transporto priemonėmis išlaidos bei gyvenamojo ploto nuomos užsienio valstybėje išlaidos (nustatytos Aprašo lentelėje „Užsienio valstybių grupės“). Kelionės į užsienio valstybę ir iš jos visų rūšių transporto priemonėmis išlaidos. Šioms išlaidoms priskiriamos visos su vykimu į renginį ir grįžimu iš jo susijusios sąnaudos: kelionės išlaidos užsienio valstybės teritorijoje, kelionės į (iš) oro ar jūrų uostą, geležinkelio ar autobusų stotį, automobilio nuomos, kelionės draudimo, dokumentų, susijusių su išvykimu, tvarkymo bei bagažo gabenimo išlaidos.
Išlaidos apmokamos taikant fiksuotąsias sumas, nustatytas remiantis Agentūros direktoriaus 2025 m. balandžio 18 d.  įsakymas Nr. R1-132-(1.3 E)2025 įsakymu „Dėl 2022-10-12 įsakymo Nr. R1-200 „Dėl įmonių dalyvavimo tarptautinių mokslinių tyrimų, eksperimentinės plėtros ir inovacijų programų renginiuose kelionių išlaidų fiksuotųjų sumų nustatymo tyrimo ataskaitos“ pakeitimo“ tvirtinama Dalyvavimo tarptautiniuose renginiuose kelionių išlaidų fiksuotųjų sumų nustatymo tyrimo ataskaita. Fiksuotoji suma skiriama kiekvienai iniciatyvoje dalyvaujančiai įmonei (galutiniam naudos gavėjui) ir (ar) verslo asociacijai (pareiškėjui), neatsižvelgiant į jas atstovaujančių asmenų skaičių. Dalyvio kelionės ir gyvenamojo ploto nuomos užsienio valstybėse išlaidų fiksuotoji suma yra skiriama verslo asociacijai ir (ar) įmonei, neatsižvelgiant į verslo asociacijos ir (ar) įmonės atstovaujančių asmenų skaičių.
Atvykstamosioms verslo misijoms užsienio delegacijų kelionių ir gyvenamojo ploto nuomos išlaidos nėra kompensuojamos.

Lentelė. Užsienio valstybių grupės  
Vienam užsienio šalių renginiui, atsižvelgiant į konkrečią užsienio valstybę, kurioje vyko (ar vyks) paraiškoje nurodytas renginys, yra skiriami šie fiksuotosios sumos dydžiai: 
	Užsienio valstybių grupė 
	Kelionių išlaidų fiksuotoji suma, Eur

	Grupė Nr. 1: Lenkijos Respublika
	750,00

	Grupė Nr. 2: Estijos Respublika (nėra laikoma prioritetine), Suomijos Respublika, Švedijos Karalystė, Danijos Karalystė, Vokietijos Federacinė Respublika, Norvegijos Karalystė, Nyderlandų Karalystė, Šveicarijos Konfederacija, Prancūzijos Respublika, Italijos Respublika, Jungtinė Karalystė, Belgijos Karalystė, Turkija, Ukraina
	1 046,00*

	Grupė Nr. 3: Airija (nėra laikoma prioritetine), Izraelio Valstybė, Ispanijos Karalystė (nėra laikoma prioritetine)
	1 276,00

	Grupė Nr. 4: Jungtinės Amerikos Valstijos, Pietų Korėja, Nigerija (nėra laikoma prioritetine), Vietnamas (nėra laikoma prioritetine), Indija, Kanada, Jungtiniai Arabų Emyratai
	2 043,00

	Grupė Nr. 5: Japonija, Singapūras, Taivanas (Taipėjus), Indonezija (nėra laikoma prioritetine), Malaizija (nėra laikoma prioritetine), Pietų Afrikos Respublika (nėra laikoma prioritetine), Australija
	2 440,00



* Užsienio valstybių grupės Nr. 2 kelionių išlaidų fiksuotoji suma taip pat taikoma įmonių atstovams, dalyvaujantiems tarptautiniuose renginiuose užsienio valstybėse, kurios nėra įtrauktos į prioritetinių inovacijų ir eksporto rinkų sąrašą. 
Apmokant kelionės išlaidas pagal šias fiksuotąsias sumas, Pareiškėjas neprivalo teikti faktiškai patirtas išlaidas pagrindžiančių dokumentų (bilietų, sąskaitų faktūrų, mokėjimo nurodymų ir kt.), tačiau Pareiškėjas turi pateikti kelionės faktą ir dalyvavimą renginyje patvirtinančius dokumentus: bent vieną kelionę patvirtinantį dokumentą (pvz., skrydžio įlaipinimo kortelę ar lygiavertį dokumentą) ir bent vieną dalyvavimą renginyje įrodantį dokumentą (pvz., organizatorių patvirtintą dalyvių sąrašą, renginio nuotraukas ar kitus lygiaverčius įrodymus).
13.1.3. renginio dalyvių mokesčio išlaidas;
13.1.4. grupinio dalyvavimo tarptautinėse parodose užsienyje išlaidas: parodos ploto nuomos, stendo ir ekspozicijos nuomos bei įrengimo, įrangos nuomos, eksponatų transportavimo, draudimo ir kitas tiesiogiai su dalyvavimu parodoje susijusias išlaidas. Šios išlaidos atvykstamosioms ir išvykstamosioms verslo misijoms nekompensuojamos;
13.1.5. atvykstamųjų ir išvykstamųjų verslo misijų organizavimo išlaidas: kontaktų paieškos ir verslo susitikimų (B2B) organizavimo išlaidas, kontaktų renginio organizavimo išlaidas (patalpų ir joms reikalingos įrangos nuomos, maitinimo ir kitas su kontaktų renginiu susijusias išlaidas, transporto šalies viduje išlaidas. Atvykstamųjų verslo misijų organizavimo išlaidos negali viršyti 10 000,0 eurų.
13.2. Projekto vykdytojas negali prašyti kompensuoti pridėtinės vertės mokesčio (toliau – PVM), kuris gali būti traukiamas į PVM atskaitą ir susigrąžintas iš Lietuvos Respublikos biudžeto ir (arba) gali būti susigrąžintas kitais būdais (remiantis kitais galiojančiais teisės aktais, pasirašytomis sutartimis ir pan.). Minėta nuostata galioja ir tuo atveju, kai projekto vykdytojas turėjo arba įgijo teisę susigrąžinti PVM, nepaisant grąžinimo būdų, tačiau savo teise dėl nežinojimo arba kitų priežasčių nepasinaudojo.
13.3. Išlaidos apmokamos pateikiant išlaidas pagrindžiančius dokumentus, išskyrus išlaidas, kurios apmokamos taikant fiksuotąsias sumas ir kurių išlaidas pagrindžiantys dokumentai nėra teikiami. Kitoms išlaidoms fiksuotieji įkainiai nėra taikomi.
13.4. Projektas gali būti pradėtas įgyvendinti ne anksčiau kaip nuo 2026 m. sausio 1 d. ir jo veiklos baigtos ne vėliau kaip iki 2027 m. gruodžio 31 dienos. Projekto išlaidos nuo PĮP registravimo Agentūroje dienos iki finansavimo projektui skyrimo yra patiriamos pareiškėjo rizika. Tinkamų išlaidų patyrimo laikotarpis – nuo 2026 m. sausio 1 d. iki 2026 m. gruodžio 10 d.
13.5. Projekto išlaidos apmokamos išlaidų kompensavimo ir (ar) sąskaitų apmokėjimo būdu. Projektui skirtos finansavimo lėšos pervedamos į projekto sutartyje nurodytą projekto sąskaitą Valstybės biudžeto lėšų išdavimo iš valstybės iždo sąskaitos taisyklių, patvirtintų Lietuvos Respublikos finansų ministro 2000 m. liepos 21 d. įsakymu Nr. 195 „Dėl Valstybės biudžeto lėšų išdavimo iš valstybės iždo sąskaitos taisyklių patvirtinimo“, nustatyta tvarka. Projekto išlaidas apmokant sąskaitų apmokėjimo būdu, projekto vykdytojas ne vėliau kaip iki 2026 m. gruodžio 10 d. turi pateikti išlaidų (ne mažiau nei subsidijos dalimi) apmokėjimą pagrindžiančius dokumentus. 

	14. Ataskaitų pateikimas

	14.1. Projekto vykdytojas už kiekvieną patvirtintame PĮP ir finansavimo sutartyje numatytą bei įgyvendintą veiklą (tarptautinę parodą ar verslo misiją) privalo parengti ir Agentūrai pateikti Projekto vykdymo ataskaitą (toliau – Ataskaita). 
14.2. Ataskaitos teikimo terminai: 
14.2.1. Ataskaita apie įgyvendintą veiklą Agentūrai teikiama ne vėliau kaip per 10 darbo dienų po veiklos (paskutinės parodos ar verslo misijos dienos) pabaigos.
14.2.2. Tuo atveju, kai už būsimais kalendoriniais metais vyksiančios veiklos išlaidas (pvz., parodos ploto nuomą ar registracijos mokestį) atsiskaitoma einamaisiais metais, Projekto vykdytojas teikia tarpinę Ataskaitą, kurioje deklaruoja patirtas išlaidas. Galutiniai veiklos įvykdymą pagrindžiantys dokumentai teikiami šio Aprašo 14.2.1 papunktyje nustatyta tvarka. 
14.3. Kartu su Ataskaita Projekto vykdytojas privalo pateikti šiuos veiklos įvykdymą pagrindžiančius įrodymus:
14.3.1. Veikloms, kurių išlaidos apmokamos taikant fiksuotąsias sumas: asmens dalyvavimą renginyje patvirtinančius dokumentus (skrydžio įlaipinimo kortelę ar lygiavertį dokumentą) ir dalyvavimą renginyje įrodantį dokumentą (nuotraukas iš stendo ar verslo misijos susitikimų protokolus). Finansiniai dokumentai (sąskaitos, mokėjimo nurodymai) šioms išlaidoms pagrįsti neteikiami.
14.3.2. Veikloms, kurių išlaidos apmokamos pagal faktiškai patirtas sąnaudas: paslaugų suteikimą pagrindžiančius dokumentus (sąskaitas faktūras, priėmimo–perdavimo aktus, sutartis ir pan.).
14.4. Agentūra gautą Ataskaitą įvertina per 20) darbo dienų nuo jos gavimo dienos. Nustačiusi Ataskaitos trūkumų, Agentūra nurodo Projekto vykdytojui juos pašalinti per nustatytą terminą. 
14.5. Papildomai prie projekto Ataskaitos, Projekto vykdytojas privalo teikti informaciją apie stebėsenos rodiklio „Projekte dalyvavusių įmonių sudarytų eksporto sutarčių vertė“ pasiekimą praėjus 2 metams po projekto veiklų įgyvendinimo pabaigos.

	15. Projektų veiklų ir jungtinio projekto projektų įgyvendinimui taikomi supaprastintai apmokamų išlaidų dydžiai

	Netaikoma

